text: Den kongelige køkkenhave slår lågerne op for folket
  06 maj 2016 kl. 11.34
  Gartneriet på Gråsten Slot slår de kongelige havelåger op for offentligheden. Det er os.
  Fredag, lørdag og søndag er der en sjælden mulighed for at komme indenfor i den kongelige køkkenhave på Gråsten Slot. Der holdes forårsmarked, hvor alle har mulighed for at få indblik i slotshaven og det gartneri, som Dronning Ingrid i sin tid lagde grunden til.
  De næste tre dage er en slags generalprøve på at gøre slotshaven mere tilgængelig for os. Der tilbydes fødevarer, der er dyrket i den kongelige køkkenhave , og der etableres åbent værksted til forskellige aktiviteter.
  Som et skridt mod større åbenhed vil dele af Gråsten Æblefestival til efteråret også delvis foregå i slots- og køkkenhaven.
  Det anbefales, at man parkerer ved Slotsbakken og spadserer igennem slotshaven til gartneriet, som ligger på den anden side af Felstedvej. Markedet er åbent fra kl.10-18 fredag, lørdag og søndag.
  